정조 13년
己酉二月十一日寅時上詣永陵幸行高陽宿所入侍時行都承旨趙尙鎭行左承旨李儒敬右承旨李亨元左副承旨趙衍德右副承旨韓晩裕同副承旨金履正假注書徐有聞趙台榮記事官金鳳顯記事官李相璜檢校直提學鄭民始徐有防檢校直閣徐鼎修鄭東浚待敎金祖淳以次隨駕上具戎服乘輿出協陽門降輿乘轎出敦化門上曰留都大臣入侍賤臣承命出與右議政蔡濟恭偕人進前濟恭奏曰曉候尙寒此時動駕聖體若何上曰一樣矣濟恭曰多日行幸臣不得扈駕下情伏不勝悵然矣上曰留都尤爲重大故以卿留都卿須好在也仍命濟恭退出駕出崇禮門踰追慕峴詣黔巖碑閣所降轎詣碑閣奉番還御小次命閣臣承史侍衛諸臣宣饌天明時至上曰各軍門落燈除取稟爲之先廂及侍衛先爲進發事分付儒敬承命出分付儒敬進前奏曰戶曹判書徐有隣繕工提調李秉模有稟達事來詣作門請對矣上曰入侍儒敬承命出與有隣等偕入進前有隣等曰臣等以侍衛先詣新院橋頭則都監陣以先廂渡橋時川橋盡爲傾圮事極驚駭矣上曰人馬不爲致傷乎有隣曰川流不甚大段故人馬無一受傷矣上曰從他橋有可渡處乎有隣曰傍有一小橋而大駕有難從此渡矣上曰小橋如可堪渡何用爲嫌也命有隣等退出上出小次乘轎進發詣十里程儒敬進奏曰判府事徐命善金熤左議政李性源有稟達事來詣駕後請對矣上曰大臣請對未知何事而今於路次何可引接乎當詣高陽郡召見以此意遣史官傳諭賤臣承命出傳駕渡新院橋儒敬進奏曰時原任大臣更爲請對矣上曰大臣請對似因橋頹之事而今已穩涉更勿請對事遣史官傳諭賤臣承命出傳駕詣高陽郡降轎御郡齋上曰請對大臣入侍賤臣承命出與判府事徐命善金熤左議政李性源偕入進伏命善等曰日氣陰冷侵曉勞動聖體不瑕有損乎上曰一樣矣卿等之俄者求對或緣新院橋傾圮之故耶卿等所聞似必過矣命善曰非特所聞爲然臣等俄已目覩矣上曰日前筵中與左相有所酬酢而先朝交河行幸時及丙戌年古嶺行幸時有新院橋致圮之事而道伯反被施賞之典矣命善曰伊時則潦水猝漲橋梁致圮無或爲怪而今番則動駕出令爲日已久且無溪水之衝決則當初治梁之不堅推此可知道臣差員難免不審之罪矣上曰卿言過矣性源曰事體道理決不可仍置監司差員亟施竄配之典宜矣上曰先朝旣有施賞之事今何可以此勘罪乎且昨秋以船艙事有道臣守令竄配之擧今又以橋梁事勘罪道臣差員則豈不有怪聽聞大凡遵用前例最爲得宜而今不施賞反加處分可乎熤曰今番雖欲施賞實無施賞之端矣上曰道路橋梁初以略略修治爲敎而今乃施罰尤爲不可且所徑之傍橋足可渡蹕矣命善等曰從小橋渡駕實非愼重之道矣性源曰臣等未能先詣看審致此無前之擧實不勝悚惶而此與船艙事無甚異同矣上曰與船艙事初不相似矣熤曰事雖稍異亦宜從輕重勘罪矣上曰若欲處分當施重典豈或罷推薄勘而止哉性源曰動駕初站有此驚駭之事若不嚴飭多日幸行道路迂遠未敢知復有何樣事矣上曰此橋自近年來京貢人擔當修治道伯差員初無干涉之事有何勘罪之端乎性源曰貢人雖曰治梁道伯係是該掌不可無罪矣上曰前後幸行此橋屢致傾圮今若勘罪則實非仰體施賞之聖意矣性源曰今以仰體爲敎臣等不敢更事煩請而終難容恕矣上曰徐判府則見甚病憊矣命善曰伏聞轎馬有不實之患臣職忝提擧合被重勘矣上曰不必提說矣熤曰臣亦有冒入作門之罪固不敢晏然登筵而橋梁致圮聞甚驚駭冒沒同入矣上曰卿言過矣仍命命善等退去命書傳敎曰有司堂上與畿伯地方官各務差使員入侍有聞承命出與有司堂上徐有隣李在簡鄭昌順李秉模京畿監司趙鼎鎭高陽郡守尹行任各務差使員水原府使金魯永廣州府尹李夔楊州牧使林蓍喆偕入進伏上命各奏職姓名訖上曰如有邑弊民瘼之可奏者道伯以下須各悉陳可也鼎鎭曰朔寧郡所在稷還爲二萬二千餘石一戶所受殆過十石故數少民戶無以支堪而近邑之民亦無願受移轉者誠爲一郡之大弊其中二千餘石乃是凶年代捧待豐還作本色者故使之待秋依準折米租太粟間換作而其外二萬石亦當有換作正穀之道而本郡處在山峽米租亦難換貿今若待秋限萬石作錢限數年移貿於道內還穀最少邑則事甚便好故敢此仰達矣上曰依爲之出擧條鼎鎭曰齊陵衍慶寺所重在焉非他寺刹之比昨年秋自朝家成給僧加帖及加資帖百五十張以爲修改之資而通計財力未滿二千兩之數以此無以修改而材力辦出無路加設帖量宜成給俾爲設役之地則似好故敢此仰達矣上曰使其時禮判李秉模問于大臣今日內草記可也出擧條行任曰本郡元戶三千二百七十九戶男口爲六千三百八十八名而除班戶忠義衛各陵墓軍戶保山直兒弱各宮房舍音及選武軍官有廳忠翊衛各驛吏奴保把摠標下軍北漢山直司饔院漁父漕稅船水護軍營執事隨率等名色四千三百八十三名則餘存應役之口爲二千五百名軍摠不足殆至六百二十八名之多故黃口白骨徵隣徵族便成一邑之痼瘼目今矯革之方惟在移定軍額於他邑下詢道臣處之何如上曰疊役之弊道內何邑不然況六百名移定其數亦太夥然爲高陽一郡之民情不念外此三十六官之貽害有所不忍然旣聞其弊不救其瘼烏在乎幸其行之意就本邑軍額元總中如欲刪煩汰冗亦豈無方便之道還宮後謄出元總上送政院以俟裁處可也出擧條行任曰本邑會付各穀竝春牟都不過爲五千八百七石零除非應留庫各樣公用及結役米條回給次限二千包而隨其所餘分排於三千二百七十餘戶雖排巡斗給僅爲三四巡而止農時種糧尤無可論正穀限二千包次次轉移俾爲繼巡接濟之地似好故敢此仰達矣上曰不待所奏已有商量者矣出擧條行任曰本郡略干吏屬疲於公役殆難支保而又有八路所無之痼弊尤無以支堪矣自漢江津下至楊花津頭而卽古之本郡富原面也居民皆籍京兆土地尙屬本郡每年地稅自本郡定送色吏三人使之分面收捧上納於京司第其田畓特以都下咫尺田稅大同一傡永減只捧草米結錢每年每結春則米一斗五升結錢五錢秋則米一斗四升而通計一年合米爲七十八石三斗零錢爲二百二十六兩零江村豪悍之民蔑視外邑之令莫重公稅恣意拒納疲殘吏隷萬無準捧之勢有限上納每每生事畢竟替徵便成前例貧殘吏屬一當此役蕩敗家産害及族黨臣意則江村田畓收稅時勿爲關由京司直爲推捉捧徵則事甚便好故敢此仰達矣上曰依爲之出擧條行任曰路傍諸邑使客支供米劃給之法自有孔路僻邑之別本邑果是孔路而自京下來自鄕上來皆爲宿站殘邑供億之節比僻路倍蓰如當國役之時則邑勢罄竭不成貌樣職由於此使客支供米更爲量宜加給恐合矯救之道矣上曰有司堂上各陳所見可也有隣曰別爲區劃其勢誠難而畿內各邑例有空日米就此中量宜劃給恐無不可矣在簡曰各邑支供米磨鍊自有斟量到今添劃恐不可輕議矣昌順曰孔路煩費宜倍他邑其所不足事勢固然矣第念當初劃給宜有商量到今添給恐難輕議矣秉模曰本邑事勢誠如地方官所奏而添劃一款恐難輕議矣上曰第令議于大臣稟處可也出擧條行任曰凡禮葬發靷路由銅雀露梁等津時門內擔持京軍擔當門外擔持本郡擔當而許多鄕軍裹糧等待於京中爲弊不些如値農時則耕耘因此愆期極甚可悶況且本邑之如松山巳浦等面距京爲七八十里累百民丁前期調發往來之際動費三四日實爲莫大之弊自今門外至江頭不滿十里使京軍仍把而遠地鄕民勿爲責立則在京軍不甚爲害在鄕民可除痼弊故敢此仰達矣上曰有司堂上各陳所見可也有隣曰禮葬時例有軍價之題給者而城外之距郡境不滿十里使本家就軍價中除出仍用京軍則在高民爲莫大之惠在本家無多費之慮矣在簡曰臣於此事全未理會其所便否有難指一仰對矣昌順曰擔軍之爲弊畿邑果如本倅之言本家受出軍價京鄕無異依所奏矯救似無所妨矣上曰依爲之出擧條命諸臣退出少頃上詣郡東五中臺親射貫革一巡貫一中命閣臣承旨侍衛諸臣各射一巡又命畿伯及訓御兩將各射一巡命書傳敎曰訓鍊大將徐有大柳葉箭四中五分熟馬一疋面給御營大將李柱國柳葉箭貫邊內下豹皮一令賜給又命書傳敎曰畿營及坡州高陽交河校卒還宮後令畿伯柳葉箭一巡試射一中以上別單狀聞斥候伏兵傳語將卒亦爲試射放一中以上狀聞巡營校卒外皆令地方官試取使卽報來後狀聞事分付鼎鎭曰御射及諸臣射的時執旗鼓拾箭軍校賞格有詳考前例以稟之命矣取考前例則擧行校吏軍卒每名木一疋米二斗式自惠廳上下云矣上曰今番亦依此爲之可也出擧條命大將以下退去上曰本郡東軒有扁名乎行任曰無有矣有邦曰列邑東軒皆有扁名獨此高陽無矣上曰以向陽花木易爲春之義名向春軒則似好矣有邦等曰好矣命有防書之敎有隣曰自戶曹明日離蹕前揭板可也命諸臣少退上曰高陽郡守率父老明日官門外來待出榻敎日暮時至上曰侍衛諸臣竝權退軍士房承旨留在內作門內可也諸臣退出